ЂУЛИЋИ XLVII
Песмо моја, закити се цветом, 
Песмо моја замириши светом; 
Још сва срца охладнила нису, — 
Познаће те, песмо, по мирису! 

Познаће те, да си чедо миља, 
Да ти љубав мајка и дадиља. 
Да си рада певати о сласти, 
Разумеће, што не умеш касти.
 
Песмо моја, већ си на полету, 
Поздрави ми све на овом свету, 
Поздрави ми славље и голубе, 
И сва срца, што се силно љубе.

Извори 

 Јован Јовановић Змај: Одабрана дела, књига 1, страна 228 , Матица српска, Нови Сад.